Like før klokken halv fire lørdag ettermiddag fikk politiet melding om en hendelse på kjøpesenteret City Nord i Bodø hvor en ung mann ble knivstukket og påført mindre skader etter hendelsen som skal ha skjedd inne på kjøpesenteret.

Politiet melder nå at de har kontroll på den mistenkte i forbindelse med hendelsen. Vedkommende vil bli avhørt og barnevernet blir informert.

– En jevnaldrende ung mann er nå mistenkt for å ha påført ham skade med kniv. Mistenkte hadde forlatt kjøpesenteret da vi ankom, sier operasjonsleder Tom Ove Hammer i Nordland politidistrikt til NRK.

Den fornærmede unge mannen ble tatt hånd om av vektere før han ble fraktet til legevakt for nærmere undersøkelser. Kort tid etter hendelsen foretok væpnet politi søk inne på kjøpesenteret ifølge Avisa Nordland.

Politiet jobber nå videre med etterforskning av saken. De har sikret kontakt med vitner til hendelsen som vil bli avhørt.

– Vi ser svært bekymringsfullt på at det er brukt kniv i situasjonen som oppstod mellom disse personene og at det skjer på et kjøpesenter med mye folk til stede. Det er en bekymringsfull utvikling, sier Hammer.

Politiet opplyser overfor NRK lørdag kveld at de nå jobber med avhør av den mistenkte.

– Deretter vil det bli opp til politijurist å ta stilling til den videre gangen i saken, sier operasjonslederen.